Predkladacia správa 

	Správa o plnení záväzkov Slovenskej republiky v oblasti kontroly zbrojenia, odzbrojenia a budovania dôvery a bezpečnosti a tendencie ich ďalšieho vývoja sa predkladá podľa Plánu práce vlády Slovenskej republiky na rok 2002 (december, číslo úlohy – 12). 
	Materiál bol prerokovaný na zasadnutí kolégia ministra obrany Slovenskej republiky v novembri 2002.  
Cieľom materiálu je informovať o plnení 13 zmlúv, dohôd a dokumentov v oblasti kontroly zbrojenia, odzbrojenia a budovania dôvery a bezpečnosti, ku ktorým Slovenská republika pristúpila a naznačiť ich ďalší možný vývoj. Správa poskytuje ucelený prehľad o plnení záväzkov v období  od septembra 2001 do októbra 2002. 
Materiál sa člení na  medzinárodné zmluvy, dohody, dohovory a dokumenty prijaté pod záštitou Organizácie pre bezpečnosť a spoluprácu v Európe a Organizácie spojených národov:
Zmluva o konvenčných ozbrojených silách v Európe (ďalej len “ZKOS”) stanovuje stabilnú a bezpečnú rovnováhu konvenčných ozbrojených síl v Európe, vylúčenie nerovnosti poškodzujúcej stabilitu a bezpečnosť, vylúčenie schopnosti uskutočniť prekvapivý útok a viesť rozsiahlu útočnú operáciu. V uplynulom hodnotiacom období bola inšpekčná činnosť najmä zo strany členských štátov NATO vykonávaná v prevažnej miere formou medzinárodných inšpekčných skupín, čím sa úmerne zvyšoval rozsah informácií získaných jednotlivými štátmi o plnení ZKOS.
	Základným politicky záväzným dokumentom Organizácie pre bezpečnosť a spoluprácu v Európe (ďalej len “OBSE”) v oblasti budovania dôvery a bezpečnosti je Viedenský dokument 1999 (ďalej len “VD´99”). Slovenská republika plnila záväzky vyplývajúce z ustanovení VD´99 vo všetkých jeho častiach, t.j. v oblasti výmeny informácií, vojenských kontaktov, vyhodnocovacích návštev a Globálnej výmeny vojenských informácií. 
Ustanovenia VD´99 vytvárajú priestor na ďalšie opatrenia na zvyšovanie transparentnosti a dôvery v bezpečnostnej oblasti v bilaterálnom, multilaterálnom regionálnom kontexte. 
Do tohto rámca zapadá  Dohoda medzi vládou Slovenskej republiky a vládou Maďarskej republiky o opatreniach na budovanie dôvery a bezpečnosti doplňujúcich Viedenský dokument 1994 a o rozvoji vzťahov vo vojenskej oblasti a Dohoda medzi vládou Slovenskej republiky a Kabinetom ministrov Ukrajiny o doplnkových opatreniach na budovanie dôvery a bezpečnosti. Dohody sú uzavreté na základe odporúčaní časti X. Regionálne opatrenia VD´99 a rozširujú tak dvojstrannú vojenskú spoluprácu a prispievajú k budovaniu dôvery a bezpečnosti v regióne OBSE.
Cieľom Dokumentu OBSE o ručných a ľahkých zbraniach je znížiť množstvo uvedeného typu zbraní vo svete, zamedziť nelegálnemu obchodu so zbraňami a sprehľadniť celú problematiku týkajúcu sa ručných a ľahkých zbraní.
Daytonská mierová dohoda aj naďalej zostáva jedným z hlavných pilierov, ktorý podstatne ovplyvňuje smerovanie a vývoj bezpečnostnej situácie v regióne Balkánu a prispieva k budovaniu dôvery a bezpečnosti v zóne  aplikácie tejto dohody.
Zmluva o otvorenom nebi nadobudla platnosť 1. januára 2002. Zmluva určuje režim otvoreného neba na vykonávanie pozorovacích letov zmluvnými štátmi nad územiami ostatných zmluvných štátov. 
Dohovor o zákaze vývoja, výroby, hromadenia a použitia chemických zbraní          a o ich zničení je prvou mnohostrannou odzbrojovacou zmluvou, ktorá eliminuje celú jednu kategóriu zbraní hromadného ničenia. Úlohu národného orgánu pre implementáciu dohovoru v Slovenskej republike plní Odbor pre kontrolu zákazu chemických zbraní MH SR s koordinátorom v rezorte ministerstva obrany odborom – Slovenské verifikačné centrum.
Dohovor o zákaze vývoja, výroby a hromadenia zásob bakteriologických (biologických) a toxínových zbraní a o ich zničení. Cieľom dohovoru je dosiahnuť účinný pokrok pri odstránení biologických (bakteriologických) zbraní. Príprava verifikačného protokolu bola v rámci rokovaní dohovoru dočasne zablokovaná z dôvodu odlišného pohľadu USA na uplatňovanie verifikačného režimu. 
V súčasnosti plní úlohy Zmluvy o všeobecnom zákaze jadrových skúšok “Prípravná komisia” Organizácie zmluvy pre všeobecný zákaz jadrových skúšok s príslušným Technickým sekretariátom. Úlohu koordinátora pre implementáciu zmluvy v rezorte ministerstva obrany plní odbor – Slovenské verifikačné centrum. Dôraz sa kladie na prípravu Štatútu inšpektorov CTBTO, kde má zastúpenie aj Slovenská republika. 
Dohovor o značkovaní plastických trhavín pre účely detekcie prispieva k predchádzaniu teroristických činov namierených proti civilným lietadlám. Slovenská republika sa zaviazala, že všetky vlastné zásoby plastickej trhaviny budú označkované, alebo zničené. 
Dohovor o zákaze alebo obmedzení použitia určitých konvenčných zbraní, ktoré môžu byť považované za nadmerne zraňujúce alebo majúce nerozlišujúce účinky. Na 2. hodnotiacej konferencii dohovoru v decembri 2001 bolo rozhodnuté o rozšírení pôsobnosti dohovoru t. j. existujúcich protokolov na konflikty iné ako medzinárodné.
Dohovor o zákaze použitia, skladovania, výroby a transferu protipechotných mín a o ich zničení – tzv. Ottawský dohovor. Slovenská republika splnila hlavnú úlohu dohovoru – zničila vlastné zásoby protipechotných mín. Jednotky Ozbrojených síl Slovenskej republiky sa podieľajú v rámci článku 6 Ottawského dohovoru (Medzinárodná spolupráca) na odmínovacích operáciách v prospech krajín, v ktorých sa nachádzajú mínové polia.
V poslednom bode správy je vyčíslený objem finančných prostriedkov potrebných na zabezpečenie plnenia záväzkov Slovenskej republiky v oblasti kontroly zbrojenia, odzbrojenia a budovania dôvery a bezpečnosti. Naplnenie integračného úsilia Slovenskej republiky (vstup do NATO) ovplyvní v budúcnosti plnenie zmlúv v danej oblasti a tým aj ich finančné zabezpečenie. V súlade s pravidlom že sa štáty NATO vzájomne nekontrolujú, bude verifikačná činnosť Slovenskej republiky orientovaná na štáty, ktoré nie sú členmi severoatlantickej aliancie. Doprava inšpekčných skupín Slovenskej republiky do inšpektovaných štátov bude vykonávaná letecky. V tejto súvislosti sa zvýšia náklady na finančné zabezpečenie verifikačnej činnosti.
Slovenská republika si v hodnotenom období dôsledne plnila všetky záväzky vyplývajúce z platných medzinárodných odzbrojovacích zmlúv, dohôd a dokumentov. Uvedená skutočnosť napomáha integračnému úsiliu Slovenskej republiky a posilňuje jej medzinárodné postavenie vo svete.